ธกส.ชูยุทธศาสตร์ศูนย์การเงินเกษตรกร
&#8220;ลักษณ์&#8221; วางยุทธศาสตร์ปั้น ธ.ก.ส.เป็นศูนย์กลางทางการเงินของภาคเกษตร ใช้บัตรรูดซื้อของเต็มที่
3 มิ.ย. 2556

“ลักษณ์” วางยุทธศาสตร์ปั้น ธ.ก.ส.เป็นศูนย์กลางทางการเงินของภาคเกษตร ใช้บัตรรูดซื้อของเต็มที่
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ในวันที่ 11 มิ.ย.นี้ ที่ประชุมคณะกรรมการธนาคารจะพิจารณาและตัดสินใจเรื่องตำแหน่งผู้จัดการ ธ.ก.ส. ว่าจะเป็นการต่อสัญญาคนเดิมหรือประกาศสรรหาใหม่ ซึ่งที่ผ่านมาได้เสนอแผนงานพัฒนาเพื่อขับเคลื่อนการดำเนินงานธนาคาร ปีบัญชี 25562560 ให้คณะกรรมการพิจารณาแล้ว หากคณะกรรมการเห็นตรงกันให้ต่อสัญญาก็พร้อมที่จะเดินหน้าแผนงานที่วางไว้ทันที
แผนงานพัฒนาเพื่อขับเคลื่อนการดำเนินงานธนาคาร ปีบัญชี 2556-2560 จะดำเนินการให้ ธ.ก.ส.เป็นศูนย์กลางในการดูแลเกษตรกร โดยเชื่อมโยงการผลิตและการตลาดมายังชุมชนเกษตรกร ทั้งการให้ความรู้ การปล่อยสินเชื่อ ซึ่งจะเชื่อมโยงเครือข่ายดังกล่าวให้สะดวกและรวดเร็ว รวมทั้งสร้างความสมดุล ความมั่นคง และความยั่งยืนให้กับองค์กร
ภารกิจเร่งด่วนที่จะดำเนินการ ประกอบด้วย สานต่อบัตรสินเชื่อเกษตรกรให้ครบ 4 ล้านใบภายในปี 2556 โดยจะเพิ่มเงื่อนไขให้สามารถซื้อสินค้าอุปโภคบริโภคได้นอกเหนือจากปัจจัยการผลิต และเตรียมยกระดับเป็นบัตรเครดิตให้ได้ภายใน 4 ปี
ขณะเดียวกัน จะเดินหน้าโครงการรักษาเสถียรภาพราคาผลผลิตทางการเกษตร การอบรมฟื้นฟูลูกค้าพักหนี้ 3.5 แสนราย และพัฒนาระบบไอทีและคอร์แบงก์กิงของธนาคารให้เทียบเท่าธนาคารพาณิชย์
นอกจากนี้ จะสนับสนุนการพัฒนาชุมชนแบบองค์รวม โดยสานต่อความพอเพียง เสริมสร้างความเข้มแข็ง พัฒนาวิสาหกิจชุมชน เพิ่มขีดความสามารถในการแข่งขันเกษตรกรรมรับการเปิดประชาคมเศรษฐกิจอาเซียน (เออีซี) พัฒนาระบบการผลิตและตลาดสินค้าการเกษตรให้แข่งขันได้ ยกระดับกองทุนหมู่บ้านและชุมชนเมืองแห่งชาติ (กทบ.) ให้เป็นสถาบันการเงิน
นายลักษณ์ กล่าวถึงผลงาน 4 ปีที่ผ่านมาว่า ได้บริหารงานตามนโยบายรัฐบาล ทั้งการรักษาเสถียรภาพราคาผลผลิตทางการเกษตรในโครงการรับจำนำข้าว โดยมีผลการดำเนินงานสิ้น 31 มี.ค. 2556 ในโครงการรับจำนำข้าวเปลือก มันสำปะหลัง ยางพารา มีผู้เข้าร่วมโครงการ 4.3 ล้านราย ปริมาณ 51.09 ล้านตัน จำนวน 5.96 แสนล้านบาท
อนุมัติบัตรสินเชื่อให้กับเกษตรกรไปแล้ว 2.18 ล้านใบ สาขาส่งมอบให้กับลูกค้าและเปิดใช้งานแล้ว 1.38 ล้านใบ เป็นมูลค่า 3,732 ล้านบาท
สำหรับผลการดำเนินงาน ธ.ก.ส. สิ้นปี 2555 ธนาคารมีกำไรสุทธิ 9,691 ล้านบาท เพิ่มจากปี 2552 ที่กำไร 7,822 ล้านบาท